DA Den Europæiske Unions Tidende C 85/16

Høringskonsulentens endelige rapport i sag COMP/38.238/B.2 — Råtobak — Spanien

(Efter artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2007/C 85/09)

Udkastet til beslutning i denne sag giver anledning til følgende bemærkninger:

Klagepunktsmeddelelsen omhandlede to overtrædelser af EF-traktatens artikel 81, stk. 1. I flere år var salg og køb af råtobak i Spanien præget af både producentkarteller og karteller mellem de forarbejdende virksomheder. De havde det fælles formål at fastsætte priselementer, der skulle gøre det muligt i videst muligt omfang at kontrollere den endelige salgspris for råtobakpartier.

Kommissionen sendte den 16., 17. og 19. december 2003 en klagepunktsmeddelelse til følgende producenter og sammenslutninger: ASAJA, UPA, COAG, CCAE, FNCT, ACOTAB, TABARES, til følgende forarbejdningsvirksomheder: Cetarsa, Agroexpansión, WWTE, Taes, Deltafina, og ANETAB, og til de spanske forarbejdningsvirksomheders moderselskaber (Dimon Incorporated, Intabex Netherlands B.V., Standard Commercial Corporation, Standard Commercial Tobacco Co Inc, Transcontinental Leaf Tobacco Corporation Ltd, Universal Corporation og Universal Leaf Tobacco Company Inc).

De enkelte adressater fik adgang til retsakterne via en CD-ROM, der blev fremsendt sammen med klagepunktsmeddelelsen.

I klagepunktsmeddelelsen var der fastsat en svarfrist på to en halv måned, som jeg forlængede med to uger på producenternes anmodning.

Alle klagepunktsmeddelelsens adressater svarede inden for den fastsatte frist.

I overensstemmelse med artikel 5 i Kommissionens forordning (EF) nr. 2842/98 ønskede nogle af parterne (Cetarsa, Agroexpansión, WWTE, Taes, Deltafina, ASAJA, UPA, COAG, CCAE Tabares, Acotab, FNCT, Universal Corporation og Universal Leaf Tobacco Company Inc), at der blev afholdt en formel høring, og denne fandt sted den 29. marts 2004.

Som følge af de skriftlige svar på klagepunktsmeddelelsen og den formelle høring afklarede Kommissionen udkastet til beslutning på to punkter.

Kommissionen fastslog i klagepunktsmeddelelsen, at der mellem de forarbejdende virksomheder var indgået en aftale om fastsættelse af gennemsnitsprisen. Under høringen og i de skriftlige svar præciserede de forarbejdende virksomheder, at de ved at aftale gennemsnitsprisen kunne gøre de endelige priser, de skulle betale producenterne, så ensartede som muligt. Dette blev accepteret af Kommissionen, som har taget hensyn dertil i udkastet til beslutning og nu taler om aftaler mellem de forarbejdende virksomheder om »den maksimale gennemsnitspris for samtlige råtobaksorter«.

Med hensyn til ansvaret for overtrædelsen, har Kommissionen på trods af, hvad der var nævnt i klagepunktsmeddelelsen, i sidste instans opgivet anklagen mod de forarbejdende virksomheders moderselskaber Universal Corp, Universal Leaf og Intabex og mod sammenslutningen af de spanske forarbejdningsvirksomheder (ANETAB), fordi dens adfærd ikke kunne adskilles fra medlemmernes. Kommissionen har ligeledes opgivet anklagen mod sammenslutningerne TABARES, ACOTAB og FNCT, der handlede som sektorafdelinger under landbrugsforeningerne, som udkastet til beslutningen i forvejen var rettet til.

Endvidere indeholdt klagepunktsmeddelelsen henvisninger til forhandlingerne om prisgafler mellem producenternes repræsentanter og forarbejdningsvirksomhederne, som havde fundet sted fra 1999. Teksten skabte dermed en vis tvetydighed med hensyn til afgrænsningen af overtrædelserne i denne sag. Udkastet til beslutning har fjernet denne tvetydighed.

På baggrund af ovenstående mener jeg, at retten til kontradiktion i denne sag er blevet overholdt. Efter min mening indeholder udkastet til beslutning kun de klagepunkter, som parterne har haft lejlighed til at udtale sig om.